**Kiljuvelka-70** on hardcore punk -yhtye Helsinki-Vantaa-Tampere-akselilta. Se on levyttänyt ensimmäisen kerran vuonna 2010.

Historia
--------

### Jäsenet

Yhtyeen muodostivat alkujaan laulaja Pasi Vuorio ("Pate"), basisti Olli-Pekka Laine ("Oppu"), kitaristi Janne Savolainen ("Janne") sekä rumpali Otto Luotonen ("Otto"). Bändin jäsenten taustalla on toimintaa muissa yhtyeissä, kuten Rytmihäiriö, Chaosbreed, Slugstain ja Barren Earth. Vuonna 2013 kitaristiksi vaihtui Timo Ahlstroem ("Timppa"). Vuoden 2016 aikana kokoonpano muuttui jälleen: Janne Savolainen palasi Kiljuvelka-kitaristiksi.

### Tyyli ja sanoitukset

Kiljuvelka-70:n sanotaan olevan uskollinen tai tribuutti -80-luvun hardcore punk -tyylille. Paitsi tuon ajan hc-punkista, yhtyeen musiikista kuuluu vaikutteita myös mm. Autopsyn varhaisesta tuotannosta. Hardcore punk yleensäkin on vaikuttanut metallimusiikkiin, ja Kiljuvelka-70:n soittajilla on tai on ollut kytköksiä myös erilaisiin metallikokoonpanoihin.

Kiljuvelka-70 on sanoituksiltaan kantaa ottava, kuten hc-tyyliin usein kuuluu. Kohteina ovat yhteiskunnalliset ilmiöt, kuten rikkaiden rikastuminen, köyhän asema tai huono-osaisen jaksaminen. Osansa kritiikistä saavat muun muassa vallanahneus, materialismi, uskonto, luonnon pilaaminen, rasistit, fasistit tai seksuaalinen hyväksikäyttö. Kaunista sanottavaa ei löydy myöskään epäuskottavista tai tekopyhistä poliitikoista (kappaleet *"Räsänen"* tai *"Kansanmies"*), tai henkilö saa kritiikkiä muista ilmeisistä syistä johtuen (Pekka Siitoin kappaleessa *"Kiljukeisari"*). Kappale *"Talvivaara"*, jonka video ladattiin YouTubeen vuonna 2013, on jatkuvasti ajankohtainen.

### Nimi

Yhtyeen nimen "kilju" viittaa suomalaiseen, kotitekoiseen alkoholijuomaan, jonka valmistusaineet ovat vesi, hiiva, sokeri ja esimerkiksi (mutta ei välttämättä) sitruuna makuaineena. Taitamattomasti valmistettuna kilju on pahanmakuista ja voi saada vatsan sekaisin. Kansankielellä mikä vain itse valmistettu alkoholijuoma (esim. kotiviini tai -olut) voi olla "kiljua", jos sen valmistaminen ei ole tuottanut kovin hyvää lopputulosta. Kiljuvelka-70:n tuotannossa lauletaan kaurakiljusta kappaleessa *"Kauris (Jumalten Juoma)"*. Kappale *"Kiljukeisari"* käsittelee Pekka Siitointa, joka -80-luvulla pidätettiin epäiltynä kiljun valmistuksesta ja myynnistä.

Diskografia
-----------

### Studioalbumit

* *Ihmis-saastaa ja pohjasakkaa*  (2010, ‎Violent Journey Records)
* *Näen ja kuulen... Mutta puhe sammaltaa*  (2011, Kilju-tuotanto)

### EP:t

* *Tottele!*  (2014, 7" EP, Kilju-Tuotanto, Rämekuukkeli)

Videotuotanto
-------------

Suoratoistopalvelu YouTubessa on useita yhtyeen videoita. Näistä osa on jossain nurkassa kuvattuja suoria otoksia bändin soitannosta, osa taas sisältää erilaista editoitua kuvamateriaalia. Muutama videoista on sen sijaan akustisia esityksiä, joita on kuvattu muun muassa Eduskuntatalon kallioilla, Töölönlahden rannassa tai Tavastia-klubin edustalla.

Lähteet
-------

### Viitteet

1. ↑  Kiljuvelka-70 *www.facebook.com*.  2010–. Viitattu 12.3.2016. (suomeksi)
2. ↑  Kiljuvelka-70 *www.facebook.com*.  7.11.2016. Viitattu 24.11.2016. (suomeksi)
3. ↑  Lahtinen, Luxi: Kiljuvelka-70 Ihmis-saastaa ja Pohjasakkaa (EP) *www.metal-rules.com*.  July 2010. Viitattu 12.3.2016. (englanniksi)
4. ↑  Mesikämmen: Valtakunnanjohtajan kiljuepisodi *mesikammen.wordpress.com*.  8. tammikuuta 2010.  Arkistoitu 14.3.2016. Viitattu 12.3.2016. (suomeksi)
5. 1 2  Kiljuvelka-70 Discography *www.discogs.com*. Viitattu 12.3.2016. (englanniksi)
6. ↑  Kiljuvelka-70 *offtherecord.fi*.  14. toukokuuta 2011. Viitattu 12.3.2016. (englanniksi)